**Likumprojekta "Grozījumi Kriminālprocesa likumā" sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | Ar likumprojektu ir paredzēts īstenot nepilngadīgo kriminālatbildības reformu - nepilngadīgai personai kriminālatbildību piemērojot tikai noteiktos gadījumos. Tādā veidā samazinot jauniešu likumpārkāpēju skaitu, veicinot jauniešu veiksmīgāku integrāciju sabiedrībā, kā arī darba tirgū.  Likumprojektā ietverti arī grozījumi, kas vērsti uz kriminālsodu sistēmas pilnveidošanu kopumā, t.i.:   * probācijas uzraudzība noteikta kā pamatsods; * termins "piespiedu darbs" aizstāts ar terminu "sabiedriskais darbs".   Likumprojekta spēkā stāšanās laiks - 2022. gada 1. janvāris. |
| **I. Tiesību akta projekta izstrādes nepieciešamība** | | | |
| 1. | Pamatojums | | Likumprojekts "Grozījumi Kriminālprocesa likumā" (turpmāk – likumprojekts) izstrādāts atbilstoši:   1. Ministru kabineta 2015. gada 13. janvāra sēdes protokollēmuma (prot. Nr. 2 7. §) 5. punktam; 2. ar Ministru kabineta 2016. gada 3. maija rīkojumu Nr. 275 "Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai" apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (turpmāk – Valdības rīcības plāns) pasākumam Nr. 46.5. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ievērojot Valdības rīcības plānā doto uzdevumu īstenot nepilngadīgo kriminālatbildības reformu, Tieslietu ministrija ekspertu līmenī organizēja vairākas gan ārējās, gan Tieslietu ministrijas iekšējās sanāksmes, lai diskutētu par nepieciešamajām izmaiņām pašreizējā nepilngadīgo kriminālatbildības sistēmā un izstrādātu priekšlikumus grozījumiem Krimināllikumā (turpmāk – KL) un saistītos grozījumus Kriminālprocesa likumā (turpmāk – KPL).  Likumprojektā ir ietverti KPL grozījumi, kas ir cieši saistīti ar grozījumiem KL, kas tiek virzīti paralēli ar šo likumprojektu.  Ar grozījumiem KL 36. panta trešajā daļā ir paredzēts noteikt, ka personai, kura izdarījusi kriminālpārkāpumu, mazāk smagu noziegumu vai smagu noziegumu, par kuru paredzēts brīvības atņemšanas sods līdz pieciem gadiem, prokurors, sastādot priekšrakstu par sodu, var noteikt probācijas uzraudzību, sabiedrisko darbu vai naudas sodu, kā arī papildsodus – sabiedrisko darbu, naudas sodu vai tiesību ierobežošanu. Ievērojot minēto, ar likumprojektu KPL 421. panta otrajā daļā ir paredzēts noteikt, ka prokurors savā priekšrakstā par sodu apsūdzētajai personai var piemērot naudas sodu, sabiedrisko darbu vai probācijas uzraudzību, kā arī papildsodus – sabiedrisko darbu, naudas sodu vai tiesību ierobežošanu – saskaņā ar KL noteikto.  Ievērojot to, ka ar grozījumiem KL soda veidam – "piespiedu darbs" tiek mainīts nosaukums uz "sabiedriskais darbs", likumprojekts paredz KPL 634. un 646. pantā aizstāt terminu "piespiedu darbs" ar terminu "sabiedriskais darbs".  Ievērojot to, ka ar grozījumiem KL probācijas uzraudzība turpmāk būs piemērojama arī kā pamatsods, likumprojekts paredz KPL 634. panta ceturtās daļas 6. punktā ietvert pamatsodu – probācijas uzraudzība, tādējādi nosakot, ka nolēmumu vai prokurora priekšrakstu nosūta Valsts policijai – personas aizturēšanai un nodošanai brīvības atņemšanas iestādei, ja sabiedriskais darbs vai naudas sods aizstāts ar īslaicīgu brīvības atņemšanu, probācijas uzraudzība aizstāta ar brīvības atņemšanu vai piemērots brīvības atņemšanas sods un persona neatrodas ieslodzījumā.  Ar KL grozījumiem 38.1 panta septītajā daļā ir paredzēts noteikt, – ja persona, kurai ar tiesas spriedumu vai prokurora priekšrakstu par sodu noteikta probācijas uzraudzība, bez attaisnojoša iemesla nepilda kriminālsodu izpildi reglamentējošā likumā paredzētos vai soda izpildes iestādes noteiktos pienākumus, tiesa pēc soda izpildes iestādes iesnieguma saņemšanas var aizstāt neizciesto soda laiku, vienu probācijas uzraudzības dienu rēķinot kā vienu brīvības atņemšanas dienu. Ievērojot minēto, ar likumprojektu KPL 644.1 panta pirmajā daļā ir paredzēts savstarpēji saskaņot KL regulējumu ar KPL regulējumu un noteikt, – ja persona, kurai ar tiesas spriedumu vai prokurora priekšrakstu par sodu noteikta probācijas uzraudzība, probācijas uzraudzības laikā bez attaisnojoša iemesla nepilda kriminālsodu izpildi reglamentējošā likumā paredzētos vai soda izpildes iestādes noteiktos pienākumus, rajona (pilsētas) tiesas tiesnesis pēc notiesātā dzīvesvietas uz Valsts probācijas dienesta iesnieguma pamata aizstāj neizciesto soda laiku ar brīvības atņemšanu saskaņā ar KL noteikto.  Ar likumprojektu grozītajos KPL pantos paredzēts Valsts probācijas dienestu aizstāt ar universālāku terminu "soda izpildes iestāde", jo to, kas attiecīgajam soda veidam ir soda izpildes iestāde, nosaka Latvijas Sodu izpildes kodekss.  Ar KL grozījumiem 66.2 panta otrajā daļā ir paredzēts noteikt, ka tiesa, pamatojoties uz soda izpildes iestādes iesniegumu, var pieņemt lēmumu par nepilngadīgā, kuram ar tiesas spriedumu vai prokurora priekšrakstu par sodu noteikta probācijas uzraudzība, ievietošanu sociālās korekcijas izglītības iestādē uz laiku līdz trim gadiem, bet ne mazāk kā uz vienu gadu, ņemot vērā nelabvēlīgo sociālo vidi, kurā nepilngadīgais atrodas, iespējamu apdraudējumu nepilngadīgā veselībai vai dzīvībai vai citu iemeslu dēļ, kas kavē probācijas uzraudzības izpildi. Ievērojot minēto, ar likumprojektu KPL 644.1 panta trešajā daļā ir paredzēts noteikt, ka attiecībā uz nepilngadīgo, kuram ar tiesas spriedumu vai prokurora priekšrakstu par sodu noteikta probācijas uzraudzība, rajona (pilsētas) tiesas tiesnesis pēc nepilngadīgā dzīvesvietas uz Valsts probācijas dienesta iesnieguma pamata var pieņemt lēmumu par nepilngadīgā ievietošanu sociālās korekcijas izglītības iestādē saskaņā ar KL noteikto.  Ar KL grozījumiem 66.2 pantatrešajā daļā ir paredzēts noteikt, – ja nepilngadīgais, kuram ar tiesas spriedumu vai prokurora priekšrakstu par sodu noteikta probācijas uzraudzība, vai kuram sabiedriskais darbs aizstāts ar probācijas uzraudzību šā likuma noteiktajā kārtībā, bez attaisnojoša iemesla nepilda kriminālsodu izpildi reglamentējošā likumā paredzētos vai soda izpildes iestādes noteiktos pienākumus, tiesa, pamatojoties uz soda izpildes iestādes iesniegumu, var neizciesto soda laiku aizstāt ar brīvības atņemšanu, divas probācijas uzraudzības dienas rēķinot kā vienu brīvības atņemšanas dienu. Ievērojot minēto, ar likumprojektu KPL 644.1 panta ceturtajā daļā ir paredzēts savstarpēji saskaņot KL regulējumu ar KPL regulējumu un noteikt, – ja nepilngadīgais, kuram ar tiesas spriedumu vai prokurora priekšrakstu par sodu noteikta probācijas uzraudzība, vai kuram sabiedriskais darbs aizstāts ar probācijas uzraudzību, bez attaisnojoša iemesla nepilda kriminālsodu izpildi reglamentējošā likumā paredzētos vai soda izpildes iestādes noteiktos pienākumus, rajona (pilsētas) tiesas tiesnesis pēc nepilngadīgā dzīvesvietas uz Valsts probācijas dienesta iesnieguma pamata var aizstāt neizciesto soda laiku ar brīvības atņemšanu saskaņā ar KL noteikto.  Ar KL grozījumiem 40. panta piektajā daļā ir paredzēts noteikt, – ja persona, kas notiesāta ar sabiedrisko darbu, vai persona, kurai sabiedriskais darbs noteikts ar prokurora priekšrakstu par sodu, bez attaisnojoša iemesla to nepilda, tiesa neizciesto sodu aizstāj ar īslaicīgu brīvības atņemšanu, četras darba stundas rēķinot kā vienu īslaicīgas brīvības atņemšanas dienu. Ievērojot minēto, ar likumprojektu KPL 646. panta pirmajā daļā ir paredzēts noteikt KL regulējuma izpildes procesuālo kārtību, proti, – ja persona, kas notiesāta ar sabiedrisko darbu vai kurai sabiedriskais darbs noteikts ar prokurora priekšrakstu par sodu, bez attaisnojoša iemesla to nepilda, tiesnesis to aizstāj ar īslaicīgu brīvības atņemšanu saskaņā ar KL noteikto.  Ar KL grozījumiem 66.3 pantā paredzēts noteikt, – ja nepilngadīgais, kas notiesāts ar sabiedrisko darbu, vai nepilngadīgais, kuram sabiedriskais darbs noteikts ar prokurora priekšrakstu par sodu, bez attaisnojoša iemesla nepilda sabiedrisko darbu, tiesa neizciesto sodu var aizstāt ar probācijas uzraudzību uz vienu gadu. Ievērojot minēto, ar likumprojektu KPL 646. panta otrajā daļā ir paredzēts noteikt KL regulējuma izpildes procesuālo kārtību, proti, – ja nepilngadīgais, kas notiesāts ar sabiedrisko darbu vai kuram sabiedriskais darbs noteikts ar prokurora priekšrakstu par sodu, bez attaisnojoša iemesla to nepilda, tiesnesis to aizstāj ar probācijas uzraudzību saskaņā ar KL noteikto.  **Citi grozījumi, kas saistīti ar praksē konstatētām problēmām**  Eiropas Savienības Padomes 2008. gada 27. novembra Pamatlēmums 2008/947/TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai (turpmāk – Pamatlēmums Nr. 2008/947/TI), nosaka kārtību, kādā notiek ārvalsts spriedumu, ar kuru personai tiek piemērota alternatīvā sankcija, atzīšana un izpilde. Procesuālā kārtība ārvalsts sprieduma, ar kuru personai ir noteikta alternatīvā sankcija – piespiedu darbs, izpildei ir reglamentēta KPL 76. nodaļā "Ārvalstī noteiktā tiesību ierobežošanas soda un Eiropas Savienības dalībvalstī pieņemtā nolēmuma par alternatīvo sankciju izpildīšana Latvijā". Savukārt, kārtība, kādā notiek Latvijā pieņemta nolēmuma nosūtīšana izpildei Eiropas Savienības dalībvalstij, ir noteikta KPL 77. nodaļā "Vispārīgie noteikumi attiecībā uz Latvijā piespriesta soda izpildīšanu ārvalstī".  KL 40. panta pirmā daļa nosaka, ka piespiedu darbu nosaka stundās – pamatsoda gadījumā 40-280 stundas, papildsoda gadījumā 40-100 stundas. Vairāku noziedzīgu nodarījumu saskaitīšanas gadījumā maksimālais piespiedu darba ilgums var pārsniegt 280 stundas.  Praksē ir konstatēta problēma situācijās, kad nepieciešams pārņemt izpildei Latvijas Republikā ārvalsts tiesas nolēmumu, ar kuru personai ir piemērota alternatīvā sankcija – sabiedriskais darbs, kad ārvalstī piemērotā alternatīvā sankcija ir piemērota mēnešos, nevis stundās kā Latvijā. Līdz ar to tiesai nav skaidru vadlīniju, kā noteikt Latvijā izciešamā soda apjomu. Parasti šādos gadījumos tiek atteikta lēmuma pieņemšana izpildei, kas apdraud savstarpējās sadarbības un uzticamības principu. Šobrīd KPL 805. panta trešajā daļā ir noteikts, ka Eiropas Savienības dalībvalstī piemēroto alternatīvo sankciju, kura atbilst KL noteiktajai alternatīvajai sankcijai, nosaka, negrozot soda vai probācijas pasākuma veidu un mēru.  Saskaņā ar Pamatlēmuma Nr. 2008/947/TI 9. pantā noteikto kārtību, kādā notiek alternatīvo sankciju pielāgošana, ja probācijas pasākuma vai alternatīvās sankcijas būtība vai ilgums, vai probācijas perioda ilgums nav saderīgi ar izpildes valsts tiesību aktiem, minētās valsts kompetentā iestāde var pielāgot tos atbilstīgi probācijas pasākumu vai alternatīvo sankciju būtībai un ilgumam, vai probācijas perioda ilgumam, ko piemēro attiecībā uz līdzvērtīgiem nodarījumiem saskaņā ar izpildes valsts tiesību aktiem. Pielāgotais probācijas pasākums, alternatīvā sankcija vai probācijas perioda ilgums, ciktāl iespējams, atbilst pasākumiem un sankcijām, kas piespriesti sprieduma valstī.  Lai paredzētu risinājumu šādām situācijām, ir paredzēts skaidri noteikt sabiedriskā darba, kas ārvalstī noteikts mēnešos, aizstāšanas formulu, pārveidojot to stundās. Ņemot vērā minēto, ir paredzēts izdarīt grozījumu KPL 805. pantā, to papildinot ar jaunu 4.1 daļu, nosakot, ja Eiropas Savienības dalībvalsts piemērotā sabiedriskā darba ilgums noteikts mēnešos, tiesa to nosaka stundās, vienu mēnesi rēķinot kā divdesmit sabiedriskā darba stundas. Nosakot šādu stundu skaitu, tika izvērtēts vidējais piespriestais piespiedu darba apjoms un laiks, kurā tas būtu racionāli izpildāms, ņemot vērā samērīguma principu, kā arī ņemti vērā efektīvi piespiedu darba izpildes organizatoriskie aspekti.  Tāpat likumprojekts paredz veikt grozījumus KPL 841. un 842. pantā attiecībā uz Latvijā pieņemtā nolēmuma par alternatīvo sankciju nosūtīšanu izpildei Eiropas Savienības dalībvalstij, lai izveidotu mehānismu alternatīvās sankcijas - sabiedriskais darbs nodošanai ārvalstīm un nodrošinātu vienotu tiesu praksi.  Saskaņā ar KPL 841. panta pirmo un ceturto daļu un KPL 842. panta pirmo daļu notiesātajam ir tiesības iesniegt iesniegumu par Latvijā pieņemtā nolēmuma par alternatīvo sankciju nosūtīšanu izpildīšanai Eiropas Savienības dalībvalstij, ja neizciestā soda vai piemērotā probācijas pasākuma atlikušais neizpildītais termiņš nav mazāks par sešiem mēnešiem. Sabiedriskā darba maksimālais izpildes laiks ir noteikts KL 62. panta pirmās daļas 1. punktā, kas  paredz, ka sabiedriskais darbs ir jāizpilda divu gadu laikā no sprieduma vai priekšraksta par sodu spēkā stāšanās.  Praksē ir secināts, ka attiecībā uz Latvijā pieņemto nolēmumu par alternatīvo sankciju nosūtīšanu izpildīšanai Eiropas Savienības dalībvalstij, ir nepieciešams noteikt minimālo un maksimālo termiņu, kādā tiek izpildīts sabiedriskais darbs, jo nedrīkst veidoties situācijas, ka sabiedriskā darba izpilde nevar tikt nodota ārvalstij vai ka tā var ievilkties vairāku gadu garumā. Ņemot vērā minēto, gadījumos, kad notiek Latvijā pieņemtā nolēmuma par alternatīvās sankcijas – sabiedriskā darba nosūtīšana ārvalstij, tiesas nolēmumā ir nepieciešams papildus norādīt, ka Latvijā piespriestais sabiedriskais darbs izpildāms noteiktā laika posmā. Šis laika posms nedrīkst būt tik mazs, ka ierobežotu neliela skaita sabiedriskā darba stundu nodošanu, ne arī tik ilgs, ka tā izpilde jau kļūtu neefektīva.  Ievērojot minēto, ir paredzēts izdarīt grozījumus KPL 841. pantā un 842. pantā. KPL 841. pantu paredzēts papildināt ar 3.1 daļu, kurā noteikts, ka tiesa nolēmumā papildus norāda maksimālo mēnešu skaitu, kas nav mazāks par 6 mēnešiem, bet ne lielāks par 24 mēnešiem, kurā izpildāms Latvijā piespriestais sabiedriskais darbs. Identisks grozījums ir paredzēts KPL 842. pantā, to papildinot ar 4.1 daļu.  Likumprojekts paredz papildināt KPL pārejas noteikumus, nosakot, ka grozījumi šā likuma 421. panta otrajā daļā, 634. panta ceturtās daļas 3. un 6. punktā, 644.1 pantā un 646. pantā attiecībā uz probācijas uzraudzību kā pamatsodu, termina "piespiedu darbs" aizstāšanu ar terminu "sabiedriskais darbs" stājas spēkā 2022. gada 1. janvārī, jo ar likumprojektu saistītajiem KL grozījumiem nepieciešamais finansējums būs nodrošināms tikai sākot ar minēto datumu. |
| 3. | Projekta izstrādē iesaistītās institūcijas un publiskas personas kapitālsabiedrības | | Likumprojektu izstrādāja Tieslietu ministrija. Likumprojekts izskatīts un atbalstīts KL darba grupā. Tajā piedalās pārstāvji no Iekšlietu ministrijas, Augstākās tiesas, Ģenerālprokuratūras, Valsts policijas, Rīgas apgabaltiesas, Kurzemes apgabaltiesas, Zemgales apgabaltiesas, Rīgas pilsētas Vidzemes priekšpilsētas tiesas, Rīgas pilsētas Latgales priekšpilsētas tiesas, Latvijas Universitātes, Saeimas Juridiskā biroja, Korupcijas novēršanas un apkarošanas biroja un Latvijas Zvērinātu advokātu padomes, kā arī pieaicinātie pārstāvji no Valsts probācijas dienesta. |
| 4. | Cita informācija | | Vēršam uzmanību uz to, ka likumprojekts neskar un neietekmē pašvaldību darba apjomu ar bērniem, kā arī nerada paralēlas darbības tam, ko pašvaldības veic saskaņā ar Bērnu tiesību aizsardzības likuma 58. pantā "Likumpārkāpumu profilakses darba organizācija" noteikto. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Ar likumprojektu preventīvi tiks aizsargāta indivīda un sabiedrības drošība no noziedzīgiem nodarījumiem, savukārt noziedzīga nodarījuma izdarītājs tiks saukts pie kriminālatbildības un tiks pakļauts resocializācijai atbilstoši noziedzīgā nodarījuma kaitīgumam un raksturam.  Ar likumprojektu ir paredzētas izmaiņas attiecībā uz nepilngadīgo kriminālatbildību, samazinot tradicionālajai kriminālatbildības sistēmai pakļauto nepilngadīgo skaitu. |
| 2. | Tiesiskā regulējuma ietekme uz tautsaimniecību un administratīvo slogu | | Likumprojektam nebūs ietekmes uz administratīvo slogu. Ar likumprojektu tiks pilnveidota kriminālsodu sistēma, paredzot iespēju kā pamatsodu piemērot arī probācijas uzraudzību. Nepilngadīgai personai kriminālatbildība tiks piemērota tikai noteiktos gadījumos, tādā veidā samazinot jauniešu likumpārkāpēju skaitu, veicinot jauniešu veiksmīgāku integrāciju sabiedrībā, kā arī darba tirgū. |
| 3. | Administratīvo izmaksu monetārs novērtējums | | Likumprojekts šo jomu neskar. |
| 4. | Atbilstības izmaksu monetārs novērtējums | | Likumprojekts šo jomu neskar. |
| 5. | Cita informācija | | Nav. |
| |  |  |  |  |  |  |  |  | | --- | --- | --- | --- | --- | --- | --- | --- | | **III. Tiesību akta projekta ietekme uz valsts budžetu un pašvaldību budžetiem** | | | | | | | | | Rādītāji | 2019 | | Turpmākie trīs gadi (*euro*) | | | | | | 2020 | | 2021 | | 2022 | | saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021 gadam | izmaiņas, salīdzinot ar vidēja termiņa budžeta ietvaru  2021 gadam | | 1 | 2 | 3 | 4 | 5 | 6 | 7 | 8 | | 1. Budžeta ieņēmumi | 0 | 0 | 0 | 0 | 0 | 0 | 0 | | 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 | | 1.2. valsts speciālais budžets |  |  |  |  |  |  |  | | 1.3. pašvaldību budžets |  |  |  |  |  |  |  | | 2. Budžeta izdevumi | 0 | 0 | 0 | 0 | 0 | 0 | 0 | | 2.1. valsts pamatbudžets | 0 | 0 | 0 | 0 | 0 | 0 | 0 | | 2.2. valsts speciālais budžets |  |  |  |  |  |  |  | | 2.3. pašvaldību budžets |  |  |  |  |  |  |  | | 3. Finansiālā ietekme | 0 | 0 | 0 | 0 | 0 | 0 | 0 | | 3.1. valsts pamatbudžets | 0 | 0 | 0 | 0 | 0 | 0 | 0 | | 3.2. speciālais budžets |  |  |  |  |  |  |  | | 3.3. pašvaldību budžets |  |  |  |  |  |  |  | | 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 | | 5. Precizēta finansiālā ietekme | x | 0 | x | 0 | x | 0 | 0 | | 5.1. valsts pamatbudžets | 0 | 0 | 0 | 0 | | 5.2. speciālais budžets |  |  |  |  | | 5.3. pašvaldību budžets |  |  |  |  | | 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | | | 6.1. detalizēts ieņēmumu aprēķins | | 6.2. detalizēts izdevumu aprēķins | | 7. Amata vietu skaita izmaiņas | Noteikumu projekts šo jomu neskar. | | | | | | | | 8. Cita informācija | Iekšlietu ministrijai izmaiņu veikšanai Integrētās iekšlietu informācijas sistēmās, proti, jaunu lauku izveidei, pamatsodu un papildsodu un to nosacījumu ievadei, WEB servisu papildināšanai, izdrukas papildināšanai ar jauniem datiem, tehniskās specifikācijas izstrādei, projektēšanai programmatūras izmaiņu izstrādei un testēšanai 2021. gadā nepieciešams papildu finansējums 51 692 *euro* apmērā.  Kapitālie izdevumi:  961 cilvēkdienas x 538,452 *euro* = 51 692*euro* (ar pievienotās vērtības nodokli) (EKK 5140 "Nemateriālo ieguldījumu izveidošana")  1Cilvēkdienu skaits aprēķināts pamatojoties uz veicamo darbu analīzi un līdzīgu darbu veikšanai patērēto laiku citās Iekšlietu ministrijas Informācijas centra uzturētajās sistēmās.  2Vienas cilvēkdienas izmaksas noteiktas saskaņā ar līdzvērtīgu informācijas sistēmu pilnveidošanas pakalpojumu saņemšanu.  Iekšlietu ministrijai papildu nepieciešamais finansējums 2021. gadā 51 692 *euro* apmērā, lai veiktu izmaiņas Integrētās iekšlietu informācijas sistēmās, tiks segts no Iekšlietu ministrijas (Iekšlietu ministrijas Informācijas centra) valsts budžeta apakšprogrammai 02.03.00 "Vienotās sakaru un informācijas sistēmas uzturēšana un vadība" piešķirtā finansējuma. | | | | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | |
| |  |  |  | | --- | --- | --- | | 1. | Nepieciešamie saistītie tiesību aktu projekti | Vienlaikus ar šo likumprojektu tiek virzīts likumprojekts "Grozījumi Krimināllikumā" (VSS-1264). | | 2. | Atbildīgā institūcija | Tieslietu ministrija. | | 3. | Cita informācija | Nav. | | | | |
| |  | | --- | | **V. Tiesību akta projekta atbilstība Latvijas Republikas starptautiskajām saistībām** | | Likumprojekts šo jomu neskar. | | | | |
| **VI. Sabiedrības līdzdalība un komunikācijas aktivitātes** | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par likumprojektu un dotu iespēju izteikt viedokli, likumprojekts pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē no 2018. gada 8. novembra līdz 22. novembrim. |
| 2. | | Sabiedrības līdzdalība projekta izstrādē | Informācija par likumprojektu tika ievietota Tieslietu ministrijas tīmekļvietnē sadaļā "Sabiedrības līdzdalība". Sabiedrības pārstāvji ir informēti par iespēju līdzdarboties Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" noteiktajā kārtībā, proti, ka paziņojums par līdzdalības procesu ir publicēts Tieslietu ministrijas un Valsts kancelejas mājaslapā sadaļā "Sabiedrības līdzdalība". Tādējādi sabiedrības pārstāvjiem tika dota iespēja līdzdarboties likumprojekta izstrādē, rakstveidā sniedzot par to viedokli no 2018. gada 8. novembra līdz 22. novembrim. |
| 3. | | Sabiedrības līdzdalības rezultāti | Līdz 2018. gada 22. novembrim viedokļi par likumprojektu izteikti netika. |
| 4. | | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kriminālprocesa virzītāji un Valsts probācijas dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. Nav ietekmes uz pārvaldes funkcijām un institucionālu struktūru. |
| 3. | Cita informācija | Nav. |

Iesniedzējs:

tieslietu ministrs Jānis Bordāns

Zemzars 67036943

[Uldis.Zemzars@tm.gov.lv](mailto:Uldis.Zemzars@tm.gov.lv)